བོད་རིག་པའི་ཁྱབ་ཁོངས་སུ་གཏན་ནས་མ་ཚུད་པའི་ཆེད་ལས་མཁས་པ་འགའ་རེ་ཕེབས་པ་ནི་དགེ་མཚན་བླ་ན་མེད་པ་ཞིག་ཏུ་གྱུར།ཁོང་ཚོས་འཛམ་གླིང་འདིའི་ཐོག་གི་སྐད་ཡིག་དང་རིག་གནས།སྐྱེ་དངོས་ཁྱབ་ཁོངས་བཅས་འཇིག་ཉེན་ལ་ཐུག་ཡོད་པའི་ཚོ་ཁག་གཞན་པ་ཁག་གི་ཐོག་ལ་དོ་སྣང་སླེབས་ཐབས་བྱེད་པར་ཕན་ནུས་ཆེན་པོ་ཐོན་གྱི་ཡོད།བོད་མི་ཚོས་གཞན་པའི་དཔེ་མཚོན་ལ་བལྟ་བ་བརྒྱུད་ཅི་ཞིག་སྦྱོང་ཐུབ་བམ།གཏམ་བཤད་མཁན་ཐོག་མ་ནི་མཁས་དབང་ལུའེ་སཱ་མཱ་ཧྥི་ཡིན་ཞིང་།ཁོང་ནི་ཚེ་སྲོག་གི་དྲ་བའིསྐྱེ་ཁམས་དང་རིག་གནས་སྣ་མང་ཅན་དར་སྤེལ་གཏོང་ཆེད་དུ་བསྒྲུབས་པའི་ཏཱ་ར་གླིང་ག་ཞེས་པའི་ཚོགས་པ་དེ་མཉམ་འཛུགས་བྱེད་མཁན་དང་ཚོགས་པ་དེའི་འགན་འཛིན་བཅས་ཡིན།མཁས་དབང་མཱ་ཧྥི་ལགས་ཀྱིས་ས་ཁུལ་ངེས་ཅན་ཞིག་ཏུ་སྐད་བརྡ་སྣ་མང་ཅན་ཇེ་ཉུང་དུ་ཕྱིན་པ་དང་རྩི་ཤིང་དང་སྲོག་ཆགས་སྣ་མང་ཅན་ཇེ་ཉུང་དུ་ཕྱིན་པ་གཉིས་ལྷན་དུ་སྦྱར་བའི་ཞིབ་འཇུག་གི་གྲུབ་འབྲས་ངོ་སྤྲོད་གནང་དོན།སྐད་ཡིག་དང་རང་བྱུང་ཁོར་ཡུག་གཉིས་དབར་གྱི་འབྲེལ་ཐག་ནི།ས་གནས་སྲོལ་རྒྱུན་གྱི་བློ་གྲོས་ལ་བརྟེན་ནས་ས་ཁུལ་དེར་འཚོ་བའི་སེམས་ཅན་ཡོངས་ལ་གཅེས་སྐྱོང་བྱེད་པ་དང་ཐད་ཀར་འབྲེལ་བ་ཡོད་པ་རེད།འདི་ལྟ་བུའི་གཅེས་སྐྱོང་དང་སྲུང་སྐྱོབ་ཀྱི་ནུས་པ་ནི་རྩི་ཤིང་དང་སྲོག་ཆགས།དེ་བཞིན་ཁོང་ཚོའི་གོམས་གཤིས་བཅས་ལ་མིང་འདོགས་པ་དང་ཁོང་ཚོར་རྒྱུས་ལོན་བྱེད་པ་སོགས་བརྒྱུད་ནས་བྱུང་བ་རེད།